Къабзагъэм кIэлъоплъ
ХьэтIохъущокъуэм и цIэр зезыхьэ Налшык паркым и теплъэр кIуэ пэтми йофIакIуэ, нэхъ дахэ мэхъу.
«ДищIыналъэм зыгъэпсэхуакIуэ къакIуэхэм ди паркыр ягу ирохь, мыбы щедгъэкIуэкIа лэжьыгъэхэм апхуэдизу хьэщыкъ ящIри, уеблэмэ къыдоупщI, фэ нэгъуэщI щIыпIэхэм зыгъэпсэхуакIуэ щхьэ фыкIуэн хуей, жаIэри», -къыхагъэщ жыг хадэм и лэжьакIуэхэм. Псори дахэщ, екIущ, я къару емыблэжу паркым махуэ къэс илэжьыхьхэм я фIыгъэкIэ. Гъэмахуэр къызэрихьэрэ абыхэм я зэфIэкI псори ирахьэлIэ а щIыпIэр къабзэу щытыным. Ди жагъуэ зэрыхъунщи, еIуящIэхэри мащIэкъым. ЩIалэгъуалэм сэхураныр лъэс зекIуапIэ къабзэхэм щаIункIри йожьэж, кIэрыхубжьэрыхухэр тетIысхьэпIэхэм къытранэ. Зэраныгъэшхуэхэр абыхэм щалэжьыр псом хуэмыдэу жэщырщ — нэху къыщекI щыIэщ тетIысхьэпIэхэр къытечауэ, кIэрыхубжьэрыху зрадзэр къутауэ, удз гъэгъахэр къафыщIауэ. ДяпэкIэ нэхъри ткIийуэ кIэлъыплъынущ Кавказ Ищхъэрэм щынэхъ дахэ ди паркыр яхъумэным, гъэдэхэным.
Шэрэдж Дисэ.
